Stapper sterf in reservaat; liggaam op pas gevind(Foto: Hendre Zoutendyk) Die liggaam van ŉ 82-jarige stapper is die afgelope naweek in die Helderberg Natuurreservaat in Somerset-Wes opgespoor, nadat sy lewensmaat hom as vermis aangemeld het. Nog ŉ liggaam is ook oor die naweek op ŉ pas in Du Toitskloof gevind, terwyl twee mense elders in die provinsie gered moes word. Die soek-en-reddingsorganisasie Wilderness Search and Rescue (WSAR) het Maandag gesê verskeie reddingspanne, waaronder die hommeltuigeenheid van die provinsiale nooddienste in die Wes-Kaap, is Saterdagaand ontbied om na die bejaarde stapper te soek. Hy het ongeveer 13:00 die middag gaan stap, maar nooit huis toe gekeer nie. Hy is toe deur sy lewensmaat as vermis aangemeld. (Foto: Wilderness Search and Rescue / foto’s verskaf deur Hendre Zoutendyk, Fredy Mohorich, Travis Talmarkes, Richard Dellbridge) Soekspanne het die man se liggaam laat Saterdagaand in die reservaat gevind en sy oorskot is met behulp van die polisie van die staproete verwyder. Sy naam en die moontlike oorsaak van sy dood is nie bekend nie. In nog ŉ voorval Saterdag is ŉ valskermswewer gered nadat hy ŉ ongeluk op Leeukop gehad het. Spanne van die lugvaart-soek-en-reddingskoördineringsentrum (ARCC) is laatmiddag na die toneel ontbied. Hulle het die beseerde swewer onder die tweede afspringplek op Leeukop gevind. (Foto: Wilderness Search and Rescue / foto’s verskaf deur Hendre Zoutendyk, Fredy Mohorich, Travis Talmarkes, Richard Dellbridge) “ŉ Paramedikus en reddingsklimmer is met ŉ noodhelikopter van die Wes-Kaapse nooddienste na die toneel gevlieg. Die span is tot by die beseerde pasiënt geneem. Hy is ondersoek en behandel voordat hy na ŉ nabygeleë landingsone geneem is. “Van daar af is hy met ŉ ambulans na ŉ hospitaal vervoer.” Soek-en-reddingspanne het Sondag ook noodoproepe ontvang. ŉ Span is Sondagoggend vroeg na Du Toitskloof ontbied om die polisie met die verwydering van ŉ liggaam by Smalblaarkloof, naby die bopunt van die pas, by te staan. “Die oorskot is op ŉ draagbaar gelaai. “Die draagbaar is stadig van ŉ reeks steil watervalle na onder gebring met behulp van tegniese tousisteme,” het Wilderness Search and Rescue gesê. Besonderhede oor die oorledene of moontlike oorsaak van die persoon se dood is nie bekend nie. Wilderness Search and Rescue is weer Saterdagaand ontbied om ŉ stapper op Tafelberg by te staan. Die 30-jarige stapper het langer geneem om sy staproete te voltooi as aanvanklik verwag. Hy het by die India Venster-staproete begin en beplan om weer by Platteklipkloof af te stap. Dit het egter begin donker word en die stapper het liefs besluit om hulp in te roep aangesien hy nie ŉ flitslig gehad het nie en dit onveilig sou wees. Spanne is na die bopunt van Tafelberg ontplooi waar hulle tot by die stapper gestap het. Hulle het hom tot by die Tafelberg-kabelkar vergesel en toe met ŉ karretjie na onder gebring. Johann Marais, Wilderness Search and Rescue se woordvoerder, het sy medelye aan die naasbestaandes van die oorledenes betuig. “Ons is bewus daarvan dat baie avonturiers nog nie van Wilderness Search and Rescue weet of hoe om hulp te ontbied nie. “Ons vra dat almal wat hierdie berig lees, asseblief ons noodnommer, 021 937 0300, sal versprei en bewusmaking sal skep oor ons #IamWildernessSafe-veldtog.”